Title: ประกาศกรมพัฒนาธุรกิจการค้า เรื่อง การส่งบัญชีรายชื่อผู้ถือหุ้นในรูปแบบข้อมูลอิเล็กทรอนิกส์เพื่อประกอบคำขอจดทะเบียนของบริษัทมหาชนจำกัด พ.ศ. 2561

ประกาศกรมพัฒนาธุรกิจการค้า
เรื่อง การส่งบัญชีรายชื่อผู้ถือหุ้นในรูปแบบข้อมูลอิเล็กทรอนิกส์
เพื่อประกอบคำขอจดทะเบียนของบริษัทมหาชนจำกัด
พ.ศ. ๒๕๖๑

เพื่อเป็นการอำนวยความสะดวกให้แก่ผู้ยื่นคำขอจดทะเบียนตามพระราชบัญญัติบริษัทมหาชนจำกัด
พ.ศ. ๒๕๓๕ กรณีที่ต้องมีการส่งเอกสารเพื่อประกอบคำขอจดทะเบียนตามที่กำหนดในกฎกระทรวงในรูปแบบอื่น

อาศัยอำนาจตามความในข้อ
๒๔ แห่งกฎกระทรวง (พ.ศ. ๒๕๓๕) ออกตามความในพระราชบัญญัติบริษัทมหาชนจำกัด
พ.ศ. ๒๕๓๕ ซึ่งแก้ไขเพิ่มเติมโดยกฎกระทรวง ฉบับที่ ๖ (พ.ศ. ๒๕๓๙) ออกตามความในพระราชบัญญัติบริษัทมหาชนจำกัด พ.ศ. ๒๕๓๕ อธิบดีกรมพัฒนาธุรกิจการค้า ออกประกาศไว้
ดังต่อไปนี้

ข้อ ๑  ให้ยกเลิกประกาศกรมพัฒนาธุรกิจการค้า เรื่อง
การยื่นบัญชีรายชื่อผู้ถือหุ้นของบริษัทมหาชนจำกัดเพื่อประกอบคำขอจดทะเบียนในรูปแบบข้อมูลอิเล็กทรอนิกส์
ลงวันที่ ๑๙ พฤศจิกายน พ.ศ. ๒๕๕๐

ข้อ ๒  คำขอจดทะเบียนใดที่ผู้ขอจดทะเบียนต้องแนบเอกสารบัญชีรายชื่อผู้ถือหุ้นไปพร้อมกับคำขอจดทะเบียน
หากผู้ขอจดทะเบียนประสงค์จะยื่นบัญชีรายชื่อผู้ถือหุ้นที่จัดทำในรูปแบบข้อมูลอิเล็กทรอนิกส์แทนการส่งเป็นเอกสารกระดาษก็ให้สามารถทำได้โดยปฏิบัติตามหลักเกณฑ์และวิธีการ
ดังต่อไปนี้
(๑) การยื่นบัญชีรายชื่อผู้ถือหุ้นในรูปแบบแผ่นข้อมูล
ให้ผู้ขอจดทะเบียนลงลายมือชื่อกำกับไว้บนแผ่นข้อมูล พร้อมด้วยหนังสือนำส่งและรับรองข้อมูลอิเล็กทรอนิกส์
ตามแบบที่แนบท้ายประกาศนี้
(๒) การยื่นบัญชีรายชื่อผู้ถือหุ้นในรูปแบบ
URL และ QR code (ถ้ามี) ให้แนบหนังสือนำส่งและรับรองข้อมูลอิเล็กทรอนิกส์ตามแบบที่แนบท้ายประกาศนี้

ข้อ ๓[๑]  ประกาศนี้ให้ใช้บังคับนับแต่วันถัดจากวันประกาศในราชกิจจานุเบกษาเป็นต้นไป

ประกาศ ณ วันที่ ๒๙ พฤศจิกายน พ.ศ. ๒๕๖๑
วุฒิไกร  ลีวีระพันธุ์
อธิบดีกรมพัฒนาธุรกิจการค้า

[เอกสารแนบท้าย]

๑. หนังสือนำส่งและรับรองข้อมูลอิเล็กทรอนิกส์ในรูปแบบแผ่นข้อมูล
๒. หนังสือนำส่งและรับรองข้อมูลอิเล็กทรอนิกส์ในรูปแบบ
URL และ QR Code

(ดูข้อมูลจากภาพกฎหมาย)

ชญานิศ/จัดทำ
๒๒ มีนาคม ๒๕๖๒

[๑] ราชกิจจานุเบกษา
เล่ม ๑๓๕/ตอนพิเศษ ๓๒๙ ง/หน้า ๗/๒๔ ธันวาคม ๒๕๖๑